32001R0371
L 055/44
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 371/2001 НА КОМИСИЯТА
от 23 февруари 2001 година
за изменение на Регламент (ЕО) № 2734/2000 за изменение на Регламент (ЕИО) № 1627/89 относно изкупуване на говеждо и телешко месо чрез търг и за дерогиране или изменение на Регламент (ЕО) № 562/2000 относно определяне на подробни правила за прилагането на Регламент (ЕО) № 1254/1999 на Съвета по отношение на изкупуването на говеждо и телешко месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), и по-специално член 47, параграф 8 от него,
като има предвид, че:
(1)
Регламент (ЕО) № 2734/2000 на Комисията от 14 декември 2000 г. за изменение на Регламент (ЕИО) № 1627/89 относно изкупуването на говеждо и телешко месо чрез търг и за дерогиране или изменение на Регламент (ЕО) № 562/2000 относно определяне на подробни правила за прилагането на Регламент (ЕО) № 1254/1999 на Съвета по отношение на изкупуването на говеждо и телешко месо (2), последно изменен с Регламент (ЕО) № 283/2001 (3), въвежда определен брой изменения и дерогации относно разпоредбите на Регламент (ЕО) № 562/2000 на Комисията (4) с цел справяне с извънредното положение на пазара, настъпило поради скорошните събития, свързани със спонгиформната енцефалопатия при говедата (СЕГ).
(2)
Предвид това извънредно положение на пазара и с цел подобряване ефективността на мерките за интервенция, предвидени в Регламент (ЕО) № 2734/2000, е необходимо да се допълни списъкът с категориите, спрямо които отговарят на условията за извършване на интервенция, с категория C за Австрия. Предвид гореизложеното горепосоченият регламент е необходимо да бъде изменен.
(3)
Предвид развитието на събитията влизането в сила на настоящия регламент се налага да стане незабавно.
(4)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Член 2 от Регламент (EО) № 2734/2000 се замества от следния текст:
„Член 2
Чрез дерогация от разпоредбите на член 4, параграф 1, първа алинея от Регламент (ЕО) № 562/2000 се определят следните допълнителни продукти, които могат да бъдат изкупувани при интервенцията:
-
категория А, клас О2 и клас О3,
-
Австрия: категория С, класове U3, R3 и O3,
-
Ирландия: категория C, клас O4,
-
Обединено кралство-Северна Ирландия: категория C, клас O4.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 февруари 2001 година.